আই.আই.তি. বোম্বেগী ৫৬শুবা চহিগী কনভোকেসন্দা পীখিবা প্রধান মন্ত্রীগী ৱারোল

ঙসি ওগস্ত ১১নি। চহি ১১০গী মমাংদা লৈবাক অসিগী নীং খা থম্নবগীদমক্তা ঙসিগী নুমিৎ অসিমক্তদা, খুদিরাম বোসনা ইমা লৈবাক্কীদমক্তা থৱাই কৎথোকপীখি। ঐনা অথৌবা য়াওল্লোই অসিগী মফমদা ইকোক নোঞ্জরি, লৈবাক অসিগী মাইকৈদগী মহাক্কী মফমদা শ্রদ্ধাঞ্জলি কৎচরি। মরূপশা, নীং খা তম্বগীদমক্তা মথ্বাই কৎখিবা, পুম্নমক কৎথোকপীখিবা, মহাক্তুদি লোম্বা নাইদবা ফংখ্রে, মহাক ফিদম্নফম ওইখ্রে। নীং তম্বগীদমক্তা শিদোকপগী খুদোংচাবা ফংদ্রবা ঐখোয়, অদুবু নীং খা তম্লবা ভারতকীদমক্তা হিংজবা ফংজবা অসি ঐখোয়গীদমক্তসু লাইবক ফবনি, ঐখোয়না লৈবাক অসিগী নীং খা তম্লবা অনৌবা শক্তম শেমগৎনবগীদমক হিংজদুনা পুন্সিগী অনৌবা মহাও অমা লৌজবা ঙমগনি। ঙসি ঐনা ঐগী মাংদা, অদোমগী মরক্তা, অদোমগী মাইথোংদা উরিবা থৌনা অসিনা, উরিবা থাজবা অসিনা, ঐখোয় অচুম্বা লম্বীদা মাংদা চংশিল্লি হায়বসি ফোংদোক্লি। মরূপশা, আই.আই.তি. বোম্বে অসি তেক্নোলোজীগী থোংদা লৈবাক অসিবু শেমগৎ-শাগৎনবগীদমক্তা অনৌবা লম্বী পীননবা ৱাখল্লোন্দা লিংখৎখিবা নীং তম্লবা ভারতকী ইন্সতিত্যুৎশিংগী মনুংদা অমনি। হৌখিবা চহি ৬০দগী মসিনা মিশন অসিদা লেপ্তনা চংশিল্লি। মহৈরোই ১০০দগী হৌখিবা খোংচৎ অসি ঙসি লিশিং ১০ ফাওবা য়ৌখ্রে। চৈরক অসিদা মসিনা মসামকপু মালেমগী মকোক থোংবা ইন্সতিত্যুৎশিংগী মরক্তসু চলহল্লে। ইন্সতিত্যুৎ অসিগী দাইমন্দ জুব্লী পাংথোক্লি। অদুবু মসিদগী হেন্না মরু ওইবদি, ঙসি ঐগী মাংদা ফম্লিবা হীরাশিং অসিনি, মখোয় ঙসি মহৈ-তম্বা মপুং ফারে, অমসুং মফম অসিদগী মহৈ তম্বা মপুং ফাদুনা, মালেম অপুম্বদা ভারতকী মিংচৎ পুরক্কদৌরি। ঙসিগী থৌরম অসিদা খ্বাইদগী অহানবদা ঐনা দিগ্রী ফংলবা লৈবাক অসিগী-মীরমগী মহৈরোইশিংবু, অমসুং মখোয়গী ইমুং মনুংবু থমোইশেংনা নুংঙাইবা ফোংদোকচরি। ঙসি মফম অসিদা দাক্তর রোমেশ বাধবানীজীদা দাক্তর ওফ সাইন্সকী মিংথোলসু পীরে। দাক্তর বাধবানীবু ঐগী মাইকৈদগী নুংঙাইবা ফোংদোকচরি। রামেশজীনা তেক্নোলোজীবু মীচম মীয়ামগী তঙাইফদবশিংগা পুন্সিন্নবা মপুন্সি চুপ্পা থবক তৌখি। বাধবানী ফাউন্দেশনগী থোংদা মহাক্না লৈবাক্কা নহাশিংগীদমক্তা থবক পীবা, স্কিল, ইনোবেসন অমসুং ইন্তর্প্রাইজগী ফিভম শেম্ননবা থৌদাং য়াখি। ইন্সতিত্যুৎ অমা ওইনা মসি অদোম পুম্নমক্কীদমক্তসু চাউথোকচনীংঙাইনি মদুদি মফম অসিদগী থোরকপা বাধবানীগুম্বা মহৈরোই কয়ামরুম্না ঙসি লৈবাক অসিগী চাউখৎ-থৌরাংদা অহকপা থৌদাং য়ারি। হৌখিবা চহি ১০গী খুজিং ৬ লেপ্তনা হোৎনদুনা লাকখিবা মরম্ননি আই.আই.তি. বোম্বেনা লৈবাক অসিগী অখন্নবা ইন্সতিত্যুসন ওফ ইমিনেন্সতা মহাক্কী মফম কনবা ঙমখিবা। অমসুং হৌজিক অদোমদা তমখ্রে মদুদি অদোম হৌজিক লুপা ক্রোর লিশিং অমদগী হেন্না তেংবাং ফংগদৌরি মদু লাক্কদৌরিবা মতম অসিদা মফম অসিদা ইনফ্রাস্ত্রকচরগী চাউখৎ-থৌরাংদা শিজিন্নগনি। মসিগীদমক্তসু ঐনা অদোম্বু অমসুং তীম অপুনববু হায়নীংঙাই লৈতনা নুংঙাইবা ফোংদোকচরি। মরূপশা, আই.আই.তি. মুম্বাই অসি ন্যু ইন্দিয়াগী ন্যু তেক্নোলোজীগীদমক্তা থবক তৌরিবা ইন্সতিত্যুৎশিংগী মনুংদা অমনি। লাক্কদৌরিবা চহি তরাগী খুজিং অনিগী মনুংদা মালেমগী চাউখৎপা অসি করম্না অমসুং কদাই ফাওবা য়ৌগনি হায়বসি ইনোবেসন অমদি অনৌবা তেক্নোলোজীনা লেপকনি। মসিদা অদোমগী ইন্সতিত্যুৎ অসিগী, আই.আই.তি.গী থৌদাং য়াম্না মরু ওই। ৫জি ব্রোদবেন্দ তেক্নোলোজীবু ওইরো, আর্তিফিসিএল ইন্তিলিজেন্সপু ওইরো, ব্লোক চেন তেক্নোলোজীবু ওইরো, বিগ দেতা এনলাইসিসপু ওইরো নত্রগা মেচীন লর্নিংবু ওইরো, মখোয়শিং অসি লাক্কদৌরিবা মতম অসিদা স্মার্ত মেন্যুফেকচরিং অমসুং স্মার্ত সিতীশিংগী বিজনগীদমক্তা য়াম্না মরু ওইবা ওইরক্কদৌরিবা তেক্নিক অদুনি। হৌজিক ঙৈহাক্কী মতুংদা শঙ্গাগদৌরিবা শঙলেন অসিসু মাইকৈ অসোমদা য়াম্না মরু ওইগদৌরিবনি। ইনর্জী সাইন্স অমসুং ইঞ্জিনীয়রিং বিভাগ অমসুং ইনভাইরনমেন্ত সাইন্স অমসুং ইঞ্জিনীয়রিং সেন্তরনা অনৌবা শঙলেন অসিদা থবক তৌগদৌরি। ইনর্জী অমসুং ইনভাইরনমেন্ত অসি লৈবাক্কী অমদি মালেমগী খ্বাইদগী শিংনবা অমা ওইনা অমসুং ঐনা থাজৈ মদুদি লাক্কদৌরিবা মতম অসিদা, মফম অসিদা লম অনি অসিদা রিসর্স তৌনবগীদমক্তা হেন্না ফবা ফিভম অমা শেম্লগনি। শঙলেন অসিদা সোলর লেব অমা হাপ্লি হায়না ঐঙোন্দা হায়খি, মদুনা মহৈরোইশিংগী সোলর ইনর্জীগা মরি লৈনবা সিসর্সকী খুদোংচাবা ফংলগনি। সোলর ইনর্জীদা নত্তনা বাঅওফুয়েলসু লাক্কদৌরিবা মতম অসিদা ক্লিন ইনর্জীগী য়াম্না চাউবা সোর্স অমা ওইগদৌরি। ঐনা ঙরাং দিল্লীদা ৱার্ল্দ বাইওফুয়েল দেগী থৌরমদসু হায়খি মদুদি মসিগা মরি লৈনরিবা তেক্নোলোজী অসিগী মরমদা ইঞ্জিনীয়রিং খরা অচৌবা ইন্সতিত্যুৎতা তমহনগদবনি, রিসর্স তৌহনগদবনি। মরূপশা, আই.আই.তি.বু লৈবাক অসিনা অমসুং মালেম অসিনা ইন্দিয়ন ইন্সতিত্যুৎ ওফ তেক্নোলোজী হায়না খঙনৈ। অদুবু ঙসি ঐগীদমক্তদি মসি ৱাহন্থোক অসিদা অহোংবা খরা লৈরে। মসি শুপ্নগী তেক্নোলোজী তম্নবগী মফমখক ওইদ্রে, মসি ঙসিদি ইন্দিয়ন ইন্সত্রুমেন্ত ওফ ত্রান্সফোর্মেসন ওইরে। ঐনা ত্রান্সফোর্মেসনগী মতাংদা পল্লকপা অসিদা লৈবাক অসিনা অদুগুম্বা ইহৌ অদুগী মাইকৈদা চংশিল্লিবা স্তার্তঅপকী য়াম্না চাউরবা সোর্স অমা ঐখোয়গী আই.আই.তি.না ওইরি। ঙসি মালেম্না আই.আই.তি.বু য়ুনিকোর্ন স্তার্তঅপ্সকী নর্সরী ওইনা লৌরি। হায়বদি মদুগী স্তার্তঅপ অদু ভারত্তা হৌরকপদা ঙাইরিবা মদুগী তুংলৎতা ভেল্যু অসি দোলর বিলিয়ন অমদগী খরখক হেনগনি হায়না থাজনরি। মসি মালেম্না তুংলমচৎ উবা ফংলিবা মখল অমগী তেক্নিক্কী মিংশেল অদুনি। মরূপশা, ঙসি মালেম পুম্নমক্তা লৈরিবা স্তার্তঅপ বিলিয়ন দোলরশিং অদুগী মনুংদা আই.আই.তি.দগী থোকখিবশিংনা লিংখৎখিবা ময়াম অমা য়াওরি। ঙসি ঐগী মাংদা অসিগুম্বা তুংলমচৎকী য়ুনিকোর্ন ফাউন্দর কয়া উবা ফংলি। মরূপশা, ভারত অসি চাউৎলক্লিবা শেনমিৎলোন অমা ওইহনবদা ইনোভেসন অমসুং ইন্তর্প্রাইজনা উরেপ-উয়ুং ওইরি। মসিগী উরেপ-উয়ুং অসিদা তুং কোইনা চৎকদবা তেক্নোলোজীনা লমজিংবা শেনমিৎলোনগী শাহৌ অমগী ওইথোকপা লৈরি। মরম অসিননি ঐখোয়না স্তার্ত অপ ইন্দিয়া অমসুং অতল ইনোবেসন মিশনগুম্বা খোংজংশিং হৌদোক্লিবা মদুগী মহয় অদু হৌজিক উবা হৌরক্লি। ঙসি ভারত অসি স্তার্ত অপকী লমদা মালেমগী খ্বাইদগী চাউবা অনিশুবা ইকোসিস্তেম ওইরি। স্তার্ত অপ লিশিং ১০দগী হেন্না লৈবাক অসিদা শেমগৎলি অমসুং ফন্দিংগীসু য়াম্না পাক-চাউরবা থৌরাং অমা শেম-শারি। মরূপশা, ঙসি ইনোভেসন ইন্দেক্সকী রেঙ্কিংদা ঐখোয় লেপ্তনা কাখৎলি। মসিগী ৱাহন্থোক্তি ইজুকেসন্দগী হৌরগা ইনভাইরনমেন্ত ফাওবগী ঐখোয়গী হোলিস্তিক এপ্রোচ লৈরি হায়বনি মসিগী মহয় ঙসি মালেমগী মাংদা চোংথোরক্লি। লৈবাক অসিদা সাইন্তিফিক তেম্পর পোকহনবা, রিসর্সকী ফিভম শেমগৎনবগীদমক্তা হায়র এজুকেসন্দা ইনফ্রাস্ত্রকচরদা অখন্ননা মীৎয়েং চংলি। হৌখিবা চহি মরিদা অনৌবা আই.আই.তি. ৭, অনৌবা আই.আই.এম. ৭, আই.আই.এস.ই.আর. ২ অমসুং আই.আই.আই.তি. ১১গী অয়াবা পীখ্রে। ইনফ্রাস্ত্রকচর হেন্না ফগৎহন্নবগীদমক্তা আর.আই.এস.ই. হায়বদি রেবিতেলাইজেসন ওফ ইনফ্রাস্ত্রকচর এন্দ সিস্তেম ইন এজুকেসনগী থৌরম হৌদোক্লে। মসিগী মখাদা লাক্কদৌরিবা চহি মরি অসিদা লুপা ক্রোর লাখ অমা খোমজিন্নবা পান্দম থম্লি। অনৌবা ইন্সতিত্যুৎ, অনৌবা ইনফ্রাস্ত্রকচর মথৌ তাই অদুবু মসিদগীসু হেন্না মরু ওইরিবদি মফম অদুদগী শেম শাগদৌরিবা স্কিল পাৱর অদুনি। মসিগী মতাংদসু সরকারনা মীৎয়েং চংলি। মরূপশা, লৈবাক অসিনা ঙসিদি চহি খুদিংগী ইঞ্জিনীয়র লাখ ৭ কেম্পস্তা পুথোক্লি, অদুবু মীওই খরদি শুপ্নগী দিগ্রী পাইরগদা থোরকই। মখোয়দা স্কিলগী মতিক অদু অদুক হাক্না শেমগৎপা ঙমদে। ঐনা মফম অসিদা লৈবীরিবা ওজাশিং অমদি অখঙ-অহৈশিংগী মফমদা হায়জরি মদুদি মসিগী মতাংদা খন্থবীয়ু, করম্না ক্বালিতী হেনগৎহনগদগে হায়বসিগী মতাংদা ৱাফম পুথোক্তুনা লাকপীয়ু। ক্বান্তিতীদা নত্তনা ক্বালিতীসু অৱাংবা থাক্কী ওইহনবা হায়বসি অদোম পুম্নমক্কী, ঐখোয় পুম্নমক্কী অপুনবা থৌদাংনি। মসিগী মতাংদা সরকারনা হোৎসু হোৎনরি। অদোম্না খঙবীরমগনি সরকারনা প্রাইম মনিস্তর্স রিসর্স ফেলোজ স্কিম পাইখৎলি। মসিগী মখাদা চহি খুদিংগী লৈবাক অপুনবগী হৈথোই শিংথোইরবা ইঞ্জিনীয়রিংগী মহৈরোই লিশিং অমদা রিসর্সকীদমক্তা মতেং ফংহল্লি। মসিদা নত্তনা স্কিম অসিদা খনগৎলবা মহৈরোইশিংদা পি.ঐচ.দি.গীদমক্তা, আই.আই.তি. অমসুং আই.আই.এস.সি.গুম্বা মমিং চৎলবা ইন্সতিত্যুৎমক্তদা মিং চলহন্নবগী থৌরাং তৌরি। ফেলোশিপ অসি অদোম্না লৈবাক অসিদা লৈন-লৈনা রিসর্সকীদমক্তা হেন্না ফবা খুদোংচাবশিং পীননবা তাঞ্জা ফংহল্লি। আই.আই.তি. বোম্বেগী মহৈরোইশিংসু মসিগী কান্নবা লৌগদবনি। মরূপশা, মসিদা লেংশিনবীরিবশিং অসি, ওজাশিংনি নত্রগা তুংলমচৎকী লুচীংবশিংনি। অদোমনা লাক্কদৌরিবা মতম অসিদা লৈবাক অসিগীদমক্তা নত্রগা করিগুম্বা ইন্সতিত্যুৎ অমগী পোলিসী মেকিংগী থবক পাইগদৌরিবনি। অদোম্না তেক্নোলোজী অমসুং ইনোবেসনগুম্বশিং অসিদগী অনৌবা স্তার্ত অপকীদমক্তা নশাবু শেম শাজরি। করি তৌগনি, করম্না তৌগনি, মসিগীদমক্তা অরেপ্পা ভিজন অমসুং লৈরমগনি। মরূপশা, অরিবা মওং-মতৌ থাদোকপা অসি অরাইবা নত্তে। খুন্নাই অমসুং সরকারগী থৌরাংশিংদসু মসি অৱাবা অমনি। খন্দুনা য়েংবীয়ু চহি লিশিং কয়াদগী লোইনরক্লবা হৈনবীশিং, চহি লিশিং কয়াদগী চৎনদুনা লাক্লবা সিস্তেমশিং, মখোয়শিংদু হোংদোক্নবা ঙাংনবা অসি কয়াদা লুখ্রবা থবক্নো। অদুবু অদোমগী ৱাখল্লোন অমসুং থবক্কী চাইগোই অদুদা দেদিকেসন, মোতিভেসন অমসুং এস্পিরেসন লৈরবদি অদোম্না পল খুদিংমক লান্থোকপদা মাই পাকপা ঙমগনি। ঙসি সরকারনা অদোম পুম্নমক্কী, লৈবাক অসিগী নহা ক্রোর কয়াগী অনীংবা-অপাম্বদা মীৎয়েং থমদুনা থবক পাইখৎলি। ঐনা অদোম পুম্নমক্তা মসি খক্তমক ফোংদোকচরি মদুদি মাইথিবগী নুংনাংবা অদু পুক্নীংদগী লৌথোকপীখ্রো, মাই পাক্কদ্রা পাক্লোইদ্রা, তৌসিরা তৌরোইসিরা, হায়বসিগী নুংনাংবা লৌথোকখ্রো অমসুং এস্পিরেসন্দা মীৎয়েং থম্বীয়ু। অৱাংবা পান্দম, অৱাংবা ৱাখলনা অদোম্বু হেন্না ইথিল পীগনি, নুংনাংবনা অদোমগী তেলেন্তকী ঙমখৈশিং অদু থিংদুনা থমগনি। মরূপশা, অদোম্না মসি নীংথিজনা খঙই মদুদি সরকারনা ইন্দিয়ন ইন্সতিত্যুৎ ওফ মেনেজমেন্ত (আই.আই.এম.)বু আইন অমা ওইহন্দুনা অহেনবা ওতোনোমী পীরি। সরকারনা ৱাফম অসিদসু শাফু পীরি মদুদি আই.আই.এম.দগী তমলগা থোরকপা মহৈরোই এলুমনাইশিংনা ইন্সতিত্যুৎ অসিদা হেন্না অচেৎপা থৌদাং য়াগদবনি। আই.আই.এম.গী বোর্দ ওফ গোবনর্সতসু মখোয়বু মীহুৎ ওইহল্লি। ঐনা খল্লি মদুদি আই.আই.তি.গুম্বা ইন্সতিত্যুৎশিংনসু মখোয়গী এলুমনাইগী খঙ-হৈবশিং অদুগী কান্নবা লৌনবগীদমক অসিগুম্বা মখলগী ৱারেপ অসিদা খন্নগদবনি। অসুম্না তৌবনা এলুমনাইনসু মখোয়গী ইন্সতিত্যুৎকীদমক্তা করিগুম্বা হেন্না ফবা খরা তৌনবগী তাঞ্জা ফংলগনি। ঐগী মাংদা ফম্লিবা মহৈরোইশিং তুংলমচৎকী এলুমনাইনি অমসুং ঐগী ৱাফম অসি অদোম পুম্নমক্না য়ানীংবা পোকপীগনি মদুদি অলুমনাই অসি ইন্সতিত্যুৎ অসিবু অনৌবা মতোল অমা পীবদা মরু ওইবা থৌদাং য়াবা ঙম্বা অদুগুম্বা পাঙ্গল অমনি। ঐঙোন্দা তমখি মদুদি শুপ্নগী আই.আই.তি. বোম্বে খক্কী এলুমনাই লিশিং ৫০দগী হেন্না লৈ। মখোয়গী লৌশিং, মখোয়গী খঙ-হৈবশিংগী য়াম্না চাউবা কান্নবা অদোম্না ফংবা য়াই। মরূপশা, মসিদা য়ৌরক্নবগীদমক অদোম্না য়াম্না কন্না হোৎনৈ। অদোমগী মনুংদা মহৈরোই কয়ামরুমদি অৱাবা কয়া মায়োক্নদুনা মফম অসিদা য়ৌরক্লিবনি। অদোমদা অঙকপা থৌনা লৈ, মদুগী অফবা মহয়সু অদোম্না ফংলি। অদুবু মফম অসিদা লাক্নবা কন্না হোৎনজরবসু মাই পাকপা ঙমদবা নহা কয়ামরুম অমসু লৈরিবনি। মখোয়দা তেলেন্ত ৱাৎতুননি হায়বগী নত্তে। খুদোংচাবা অমদি লমজিং লমতাকপীনবা ৱাৎপনা মরম ওইদুনা মখোয়না খুদোংচাবা অসি ফংদ্রিবনি। অসিগুম্বা মহৈরোই কয়াগী পুন্সিদা, অদোম্না লম্বী তাকপীদুনা অদোম্না অনৌবা থৌনা, অনৌবা পাঙ্গল, অনৌবা মঙাল পুরকপা ঙমগনি। আই.আই.তি. বোম্বেনা মনাক নকপদা লৈবা স্কুলশিংগীদমক্তা আউৎরিচ প্রোগ্রাম শেম্বীরবদি হেন্না ফবা ওইগনি। অঙাং মচা মচাশিংবু মখোয়দা সাইন্তিফিক রিসর্সকীদমক পুক্নীং থৌগৎনবা কেম্পস্তা পুরক্নবা থৌরাং তৌবীগদবনি। অদোম্না খঙবীরমগনি মদুদি হৌজিক অতল তেঙ্করিং লেবকীসু য়াম্না চাউবা খোংজং অমা লৈবাক অসিগী স্কুলশিংদা চৎথরি। মসিদা আর্তিফিসিএল ইন্তিলিজেন্স, ৩দি প্রিন্তিংগুম্বা অনৌবা তেক্নোলোজীশিংনা অঙাংশিংবু পুক্নীং থৌগৎহল্লি। স্কুলশিংদা অসিগুম্বা মখলগী আউৎরিচগী খোংজং অসিনসু মতেং ওইরি। অসিগুম্বা অপীক অপীকপা কোক মচাশিং অসিদগী ঐখোয় অহলশিংনা, অদোম পুম্নমক্না অনৌবা করিগুম্বা ইথিলশিং ফংলকপসু য়াই। মরূপশা, ঙসি অদোম্না ফংলিবা দিগ্রী অসি, অদোমগী দেদিকেসন, পান্দমগী মফমদা অদোমগী কৎথোকপগী খুদম অদুনি। নীংশিংবীয়ু মদুদি মসি শুপ্নগী খোংথাং অমখক্তনি, অশেংবা শিংনবদুদি অদোম্বু মপান্দা ঙাইদুনা লৈরিবনি। অদোম্না ঙসি ফাওবদা ফংখিবশিং অমসুং তুংদা তৌগদৌরিবশিং অদুদা অদোমগী ইশাগী, অদোমগী ইমুং-মনুংগী, ভারত মচা ক্রোর চামাকুনমঙাগী থাজবা য়াওরিবনি। অদোম্না তৌগদৌরিবশিং অদুনা লৈবাক অসিগী তুংগী মীরোলশিংগী তুংলমচৎসু শেমগদৌরিবনি অমসুং ন্যু ইন্দিয়াসু মপাঙ্গল কলহনগদৌরিবনি। থাজবা ক্রোর কয়াবু মপুং ফাহনবদা অদোম মাই পাকপা ওইসনু, মসিগীদমক্তা অমুক্কা হন্না য়াইফ-পাউজেল পীজরি, হন্না হন্না নুংঙাইবা ফোংদোকচরি, অদোম ময়ামগী মরক্তা মতম খরা লেঞ্জবা ফংজবা অসিদা ঐ ইশাবু লাইবক ফবনি লৌজৈ। হাইনীংঙাই লৈতনা থাগৎচরি!